**An Scéim Aitheantais Scoileanna Gaeltachta**

Tá Gaelscoil Mhic Amhlaigh páirteach sa Scéim Aitheantais Scoileanna Gaeltachta .Eascraíonn **an Scéim Aitheantais Scoileanna Gaeltachta** as an *bPolasaí ar Oideachas Gaeltachta* 2017-2022 (An Roinn Oideachais agus Scileanna, 2016), atá bunaithe ar *Straitéis 20 Bliain don Ghaeilge 2010-2030* (Rialtas na hÉireann, 2010).  Is é príomhchuspóir an Pholasaí ná oideachas ar ardchaighdeán agus ábharach trí mheán na Gaeilge a sholáthar do dhaoine óga i scoileanna Gaeltachta, agus, sa tslí sin, tacaíocht agus spreagadh a thabhairt d’úsáid na Gaeilge i bpobail na Gaeltachta.  I measc chuspóirí an Pholasaí, tá:

* Tacaíocht a sholáthar agus feabhas a chur ar cháilíocht an teagaisc trí Ghaeilge i scoileanna Gaeltachta agus suíomhanna luathbhlianta, sa chaoi is go mbeidh an teagasc trí Ghaeilge mar chéad rogha ag na tuismitheoirí ar fud na limistéar Gaeltachta
* Tacú le soláthar oideachais chuí trí mheán na Gaeilge do pháistí agus daoine óga atá á dtógáil le Gaeilge
* An nuálaíocht agus barr feabhais a chothú i soláthar an oideachais trí mheán na Gaeilge.

Faoin bPolasaí, is féidir le scoileanna atá lonnaithe i limistéir pleanála teanga Ghaeltachta spéis a léiriú chun páirt a ghlacadh sa Scéim Aitheantais Scoileanna Gaeltachta. Chun aitheantas a bhaint amach mar scoil Ghaeltachta, beidh ar scoileanna feidhmiú go hiomlán trí mheán na Gaeilge (seachas an curaclam don Bhéarla agus teangacha eile) mar atá leagtha amach i gcritéir theanga-bhunaithe an Pholasaí. Tugann an t-Aonad Oideachais Gaeltachta sa Roinn Oideachais agus Scileanna tacaíocht do scoileanna ina n-iarrachtaí aitheantas mar scoileanna Gaeltachta a bhaint amach.  Gné ar leith den scéim ná an cur chuige lánthumoideachais sna ranganna naíonáin sna bunscoileanna, áit a bhfuil an Ghaeilge mar an t-aon mheán teagaisc.

Déanfaidh scoileanna a thugann faoi bheith ina scoileanna Gaeltachta, trína bpróisis fhéinmheastóireachta scoile (FMS), plean gníomhaíochta scoile-uile don fheabhsúchán a fhorbairt a léireoidh go soiléir an tslí ina gcomhlíonfaidh an scoil na riachtanais don phróiseas aitheantais ar bhealach céimnithe agus an tslí ina ndéanfar naisc a bhunú le pobal áitiúil na scoile chun úsáid na Gaeilge a chothú.

Tá 13 chritéir theanga-bhunaithe le baint amach ag an scoil, le béim ar go leor rudaí difriúla.

**Critéir theangabhunaithe don aitheantas mar bhunscoil Ghaeltachta**

1. Clár lántumtha dhá bhliain trí Ghaeilge a chur i bhfeidhm i ranganna na naíonán, tráth nach múinfear Béarla ar bith lena linn
2. Cur chuige lántumtha a chur i bhfeidhm ina múinfear gach réimse foghlama, seachas an Béarla, trí Ghaeilge
3. Eispéiris oideachais ardchaighdeáin trí Ghaeilge a sholáthar do na daltaí uile agus aird ar leith a dhíriú ar riachtanais teanga idirdhealaithe na gcainteoirí dúchais Gaeilge chomh maith le foghlaimeoirí Gaeilge
4. Plean gníomhaíochta feabhsúcháin scoile uile a fhorbairt: a) a léireoidh an chaoi ina gcinnteoidh an scoil úsáid na Gaeilge mar theanga na cumarsáide, an teagaisc agus an tsóisialaithe laistigh den scoil agus b) a dhéanfaidh na buntáistí a bhaineann le foghlaim na Gaeilge agus foghlaim trí Ghaeilge a chur in iúl agus a chur chun cinn i measc phobal na scoile (príomhoide, foireann, daltaí, tuismitheoirí agus bord bainistíochta)
5. Athbhreithniú ar cháilíocht an tsoláthair oideachais trí Ghaeilge chun feabhsúchán leanúnach a chinntiú tríd an bpróiseas féinmheastóireachta scoile (FMS)
6. Eispéiris foghlama Ghaeilge a sholáthar a thagann leis na torthaí foghlama T1 i gCuraclam Teanga na Bunscoile do scoileanna Gaeltachta agus scoileanna a fheidhmíonn trí Ghaeilge
7. Acmhainní Gaeilge a úsáid chun tacú le teagasc na réimsí curaclaim uile trí Ghaeilge sna ranganna uile, seachas curaclam an Bhéarla
8. Gníomhaíochtaí curaclaim, gníomhaíochtaí comhchuraclaim agus gníomhaíochtaí seach-churaclaim (más ann dóibh) a sholáthar trí Ghaeilge
9. Tacú lena bpobal scoile sa phróiseas pleanála teanga (faoi Acht na Gaeltachta, 2012) trí chuidiú le húsáid agus cothú na Gaeilge sa scoil agus sa phobal áitiúil Gaeltachta
10. Tús áite d’úsáid na Gaeilge sa chumarsáid le tuismitheoirí, leis an bpobal áitiúil agus le páirtithe eile
11. Naisc theanga agus chultúrtha atá úsáideach agus chun tairbhe an dá thaobh a bhunú leis na suíomhanna luathoideachais áitiúla a fheidhmíonn trí Ghaeilge (naíonraí)
12. Naisc theanga agus oideachais atá úsáideach agus chun tairbhe an dá thaobh a bhunú le hiar-bhunscoileanna áitiúla a fheidhmíonn trí Ghaeilge agus bunscoileanna eile a fheidhmíonn trí Ghaeilge
13. Gach iarracht foireann teagaisc agus foireann choimhdeach a earcú atá líofa sa Ghaeilge, agus a bhfuil eolas agus tuiscint acu ar an gcleachtas oideolaíoch a bhaineann le teagasc trí Ghaeilge chomh maith le tuiscint ar dhinimic teanga agus cultúrtha na Gaeltachta.